**Anexa nr. 1**

**La Hot. Nr........................**

**REGULAMENT DE ORGANIZARE ȘI FUNCȚIONARE A ACTIVITĂȚII DE VOLUNTARIAT ÎN CADRUL CONSILIULUI JUDEȚEAN ARGEȘ**

**ȘI A INSTITUȚIILOR PUBLICE DIN SUBORDINE**

**CAPITOLUL I – DISPOZIŢII GENERALE**

***SCOP ŞI DEFINIŢII***

***Art. 1.*** Prezentul regulament reglementează participarea persoanelor fizice la acţiuni de voluntariat organizate de Consiliul Județean Argeș şi de instituțiile publice din subordinea Consiliului Județean Argeș, conform **Legii nr.78/2014** privind reglementarea activităţii de voluntariat în România.

**Art.2**. În sensul prezentului regulament, următorii termeni se definesc astfel:

a) voluntariatul reprezintă participarea voluntarului persoană fizică la activităţi de interes public desfăşurate în folosul altor persoane sau al societăţii, organizate de către persoane juridice de drept public sau de drept privat, fără remuneraţie, individual sau în grup;

b) activitatea de interes public reprezintă activitatea desfăşurată în domenii precum: arta şi cultura, sportul şi recreerea, educaţia şi cercetarea, protecţia mediului, sănătatea, asistenţa socială, religia, activismul civic, drepturile omului, ajutorul umanitar şi/sau filantropic, dezvoltarea comunitară, dezvoltarea socială;

c) organizaţia-gazdă este persoana juridică de drept public sau de drept privat, fără scop lucrativ, care organizează şi administrează activităţi de voluntariat;

d) contractul de voluntariat reprezintă convenţia încheiată între un voluntar şi organizaţia-gazdă, în temeiul căreia prima parte se obligă să presteze o activitate de interes public, fără a fi remunerată, iar cea de-a doua se obligă să ofere o activitate adecvată solicitării sau pregătirii voluntarului;

e) voluntarul este orice persoană fizică, fără deosebire de rasă, origine etnică, religie, sex, opinie, apartenenţă politică, care a dobândit capacitate de muncă potrivit legislaţiei în domeniul muncii şi desfăşoară activităţi de voluntariat;

f) beneficiarul activităţii de voluntariat este persoana fizică, alta decât soţul/soţia şi copiii, sau persoana juridică în folosul căreia se desfăşoară activitatea de voluntariat;

g) coordonatorul voluntarilor este voluntarul sau angajatul organizaţiei-gazdă, care îndeplineşte sarcinile legate de coordonarea şi administrarea activităţii voluntarilor.

***PRINCIPII DE APLICARE***

**Art. 3.** Prezentul regulament se fundamentează pe următoarele principii:

a) participarea ca voluntar, activitate de interes public, neremunerată şi bazată pe o decizie liber consimţită a voluntarului;

b) implicarea activă a voluntarului în viaţa comunităţii;

c) desfăşurarea voluntariatului cu excluderea remuneraţiei din partea beneficiarului activităţii;

d) participarea persoanelor la activităţile de voluntariat, pe baza egalităţii de şanse şi de tratament, fără discriminări;

e) activitatea de voluntariat nu substituie munca plătită;

f)caracterul de interes public al activităţii de voluntariat.

***ROLUL AUTORITĂŢILOR PUBLICE LOCALE:***

**Art.4.** Autorităţile administraţiei publice locale sprijină derularea activităţilor de voluntariat prin includerea în strategiile de dezvoltare locală sau naţională a unor capitole distincte despre rolul voluntariatului ca resursă de dezvoltare a bunăstării sociale, şi nu ca modalitate de reducere a cheltuielilor, precum şi modul de sprijinire a voluntariatului pentru atingerea priorităţilor locale sau naţionale.

**Art.5.** Autorităţile administraţiei publice locale susţin voluntariatul ca metodă recunoscută prin care cetăţenii pot participa activ la activităţi de voluntariat în comunităţile lor, metodă ce le permite acestora să abordeze probleme legate de acţiuni umanitare, mediu înconjurător, probleme sociale şi altele asemenea.

**Art.6.** Autorităţile administraţiei publice locale se întâlnesc anual cu reprezentanţii legali ai organizaţiei gazdă, pe raza unităţilor administrativ-teritoriale pe care le conduc, în vederea organizării unei cooperări efective în activităţile de interes public desfăşurate de către voluntari, precum şi în vederea promovării, la nivel local, a acestor activităţi, a rezultatelor şi impactului social survenit.

**Art.7.** Autorităţile administraţiei publice locale promovează şi susţin organizarea de evenimente cu ocazia *Zilei Internaţionale a Voluntariatului*, în data de 5 decembrie a fiecărui an.  
  
***DESFĂȘURAREA ACTIVITĂȚII DE VOLUNTARIAT***

**Art. 8.** (1) Activitatea de voluntariat se desfăşoară în urma unei cereri din partea organizaţiei-gazdă, prin care aceasta îşi manifestă disponibilitatea de a colabora cu voluntari. Organizaţia-gazdă are posibilitatea de a refuza motivat cererea unui candidat de a deveni voluntar, în condiţiile prevăzute în statutul acesteia, în funcţie de tipul de activitate desfăşurată, şi cu respectarea art. 4 lit. d).

(2) Cererea emisă de organizaţia-gazdă persoană juridică de drept public, prin care este manifestată disponibilitatea de a colabora cu voluntari, se realizează printr-un anunţ public.

(3) Organizaţia-gazdă oferă instruire iniţială cu privire la:

a) structura, misiunea şi activităţile organizaţiei-gazdă;

b) drepturile şi responsabilităţile voluntarului;

c) regulamentele interne care reglementează implicarea voluntarului.

(4) Organizaţia-gazdă poate oferi voluntarilor, în condiţiile legislaţiei din domeniul educaţiei şi formării profesionale, cursuri de instruire, formare şi pregătire profesională în domeniul în care aceasta activează.

**Art.9.**(1) Este interzis, sub sancţiunea anulabilităţii, să se încheie contract de voluntariat în scopul de a evita încheierea unui contract individual de muncă sau, după caz, a unui contract civil de prestări de servicii ori a altui contract civil cu titlu oneros pentru efectuarea prestaţiilor respective.

(2) Activitatea de voluntariat se consideră experienţă profesională şi/sau în specialitate, în funcţie de tipul

activităţii, dacă aceasta este realizată în domeniul studiilor absolvite.

(3) Pe durata perioadei activităţii de voluntariat, precum şi la încheierea activităţii de voluntariat, organizaţia-gazdă, la cererea voluntarului, eliberează un certificat de voluntariat la care este anexat un raport de activitate. Acestea se întocmesc în limba română dacă au fost emise pe teritoriul României.

(4) **Certificatul de voluntariat** va conţine următoarele elemente:

a) datele de identificare ale organizaţiei-gazdă care emite certificatul;

b) numărul de înregistrare şi data emiterii certificatului;

c) numărul de înregistrare şi data contractului de voluntariat;

d) numele, prenumele şi datele de identificare ale voluntarului;

e) perioada şi numărul de ore de voluntariat;

f) numele şi prenumele coordonatorului voluntarilor;

g) numele şi prenumele reprezentantului legal al organizaţiei-gazdă;

h) menţiunea *"Voluntarul şi organizaţia emitentă sunt responsabili pentru veridicitatea datelor şi informaţiilor cuprinse în acest certificat*".

(5) **Certificatele de voluntariat** sau documentele echivalente eliberate de organizaţii-gazdă dintr-un alt stat sunt recunoscute în România în măsura în care conţin elementele prevăzute la alin. (4) şi sunt prezentate în copie autentificată şi traducere legalizată.

(6) **Raportul de activitate** va conţine următoarele elemente:

a) activităţile de voluntariat prestate;

b) atribuţiile asumate;

c) aptitudinile dobândite.

***CONTRACTUL DE VOLUNTARIAT***

**Art.10**. (1) Voluntariatul se desfăşoară pe baza unui contract încheiat în formă scrisă, în limba română,între voluntar şi organizaţia-gazdă. Obligaţia de încheiere a contractului de voluntariat în formă scrisă revine organizaţiei-gazdă. Forma scrisă este obligatorie pentru încheierea valabilă a contractului.

(2) În cazul încheierii contractului de voluntariat cu un cetăţean străin, organizaţia gazdă poate să-i pună acestuia la dispoziţie un interpret.

(3) Organizaţia-gazdă este obligată ca, anterior începerii activităţii de voluntariat, să înmâneze voluntarului un exemplar din contractul de voluntariat.

(4) Anterior începerii activităţii, contractul de voluntariat se înregistrează în registrul de evidenţă a voluntarilor ţinut de organizaţia-gazdă.

(5) Contractul de voluntariat este însoţit obligatoriu de fişa de voluntariat şi fişa de protecţie a voluntarului.

(6) Contractul de voluntariat trebuie să conţină următoarele clauze:

a) datele de identificare ale părţilor contractante;

b) descrierea activităţilor pe care urmează să le presteze voluntarul;

c) timpul şi perioada de desfăşurare a activităţii de voluntariat;

d) drepturile şi obligaţiile părţilor;

e) stabilirea cerinţelor profesionale, a abilităţilor sociale, intereselor de dezvoltare, a celor de sănătate, confirmate prin certificate de sănătate sau alte documente;

f) condiţiile de reziliere a contractului.

(7) Contractul de voluntariat încetează în următoarele condiţii:

a) la expirarea termenului stabilit în contract, respectiv la data la care prestaţiile care fac obiectul contractului au fost executate;

b) de comun acord;

c) când organizaţia-gazdă îşi încetează activitatea;

d) prin denunţare unilaterală, în condiţiile art. 21;

e) în caz de reziliere a contractului.

(8) Fişa de voluntariat conţine descrierea în detaliu a tipurilor de activităţi pe care organizaţia-gazdă şi

voluntarul au convenit că acesta din urmă le va desfăşura pe parcursul contractului de voluntariat.

(9) Fişa de protecţie a voluntarului conţine instrucţiuni cu privire la desfăşurarea activităţii acestuia, cu respectarea prevederilor legale în domeniul securităţii şi sănătăţii în muncă. Pentru activităţi ce ies din domeniul de acoperire al fişei de protecţie a voluntarului, organizatorii activităţii vor apela la inspectoratele teritoriale de muncă ce vor pune la dispoziţia acestora instrucţiuni de securitate a muncii specifice activităţii respective.

(10) Organizaţia-gazdă este obligată să ţină evidenţa voluntarilor, a duratei şi a tipului activităţilor desfăşurate şi evaluării voluntarilor, pe baza criteriilor stabilite în regulamentul intern.

**Art.11**. **Contractul de voluntariat** trebuie să conţină minimum următoarele drepturi ale voluntarului:

a) dreptul de a desfăşura activitatea de voluntariat în concordanţă cu capacitatea şi disponibilitatea acestuia;

b) dreptul de a solicita organizaţiei-gazdă eliberarea certificatului de voluntariat însoţit de raportul de activitate;

c) dreptul la confidenţialitate şi protecţia datelor personale;

d) dreptul la timp liber corespunzător cu activitatea de voluntariat.

**Art.12.** (1) **Contractul de voluntariat** trebuie să conţină următoarele obligaţii ale voluntarului:

a) obligaţia de a presta o activitate de interes public, fără remuneraţie;

b) obligaţia unei conduite complementare cu obiectivele generale ale voluntariatului - îmbunătăţirea calităţii vieţii şi reducerea sărăciei, dezvoltare sustenabilă, sănătate, prevenirea şi gestionarea efectelor dezastrelor, incluziunea socială şi, totodată, lupta împotriva excluderii sociale şi discriminarea;

c) obligaţia voluntarului de a îndeplini sarcinile prevăzute în fişa de voluntariat, precum şi respectarea instrucţiunilor stipulate în fişa de protecţie a voluntarului;

d) obligaţia de a păstra confidenţialitatea informaţiilor la care are acces în cadrul activităţii de voluntariat, pe perioada desfăşurării contractului de voluntariat şi pe o perioada de 2 ani după încetarea acestuia;

e) obligaţia de a anunţa indisponibilitatea temporară de a presta activitatea de voluntariat în care este implicat.

(2) Răspunderea voluntarului în astfel de situaţii se angajează potrivit regulilor stabilite în legislaţia în vigoare şi în regulamentele interne ale organizaţiei-gazdă.

**Art.13. Contractul de voluntariat** trebuie să conţină următoarele drepturi ale organizaţiei-gazdă:

a) dreptul de a stabili organizarea şi funcţionarea activităţii de voluntariat;

b) dreptul de a iniţia conţinutul fişei de voluntariat, pe care o adaptează la solicitarea şi pregătirea voluntarului, precum şi la tipul de activităţi de voluntariat desfăşurate de către organizaţia- gazdă;

c) dreptul de a exercita controlul asupra modului de implementare a fişei de voluntariat prin coordonatorul de voluntari;

d) dreptul de a constata abaterile voluntarului, raportate la clauzele stabilite în contractul de voluntariat, fişa de voluntariat şi/sau în fişa de protecţie a voluntarului.

**Art.14.** (1) **Contractul de voluntariat** trebuie să conţină următoarele obligaţii ale organizaţiei-gazdă:

a) obligaţia de a asigura desfăşurarea activităţilor sub conducerea unui coordonator de voluntari, cu respectarea condiţiilor legale privind securitatea şi sănătatea în muncă, în funcţie de natura şi de caracteristicile activităţii respective;

b) obligaţia de a suporta cheltuielile de hrană, cazare şi transport pentru voluntar în desfăşurarea activităţii sale de voluntariat;

c) obligaţia de a suporta alte cheltuieli ocazionate de desfăşurarea activităţii de voluntariat, cu excepţia celor aferente muncii prestate de către voluntar.

(2) La solicitarea voluntarului, organizaţia-gazdă poate încheia contract de asigurare împotriva riscurilor de accident şi de boală sau a altor riscuri ce decurg din natura activităţii, în funcţie de complexitatea activităţii la care participă acesta.

**Art.15**. În executarea contractului de voluntariat, voluntarul se subordonează coordonatorului voluntarilor, numit în condiţiile art. 3 lit. g). În situaţia în care, prin desfăşurarea activităţilor de voluntariat, se cauzează

prejudicii unor terţe persoane, organizaţia-gazdă va răspunde solidar cu voluntarul, în condiţiile legii sau ale contractului de voluntariat, dacă acestea nu au fost determinate de culpa exclusivă a voluntarului.

**Art.16**. Executarea obligaţiilor contractuale ce revin voluntarului nu se poate face prin reprezentare.

**Art.17.** Răspunderea pentru neexecutarea sau executarea necorespunzătoare a contractului de voluntariat este supusă prevederilor *Legii nr. 287/2009* privind *Codul civil, republicată, cu modificările ulterioare.*

**Art.18**. Dacă pe parcursul executării contractului de voluntariat intervine, independent de voinţa părţilor, o situaţie de natură să îngreuneze executarea obligaţiilor ce revin voluntarului, contractul va fi renegociat, iar dacă situaţia face imposibilă executarea contractului, acesta încetează de plin drept.

**Art.19.** (1) Negocierea sau renegocierea contractului de voluntariat se va face la cererea scrisă a uneia dintre părţi, în condiţiile stabilite prin contractul de voluntariat.

(2) La negocierea clauzelor şi la încheierea contractelor de voluntariat părţile sunt egale şi libere.

**Art.20**. Denunţarea unilaterală a contractului de voluntariat are loc la iniţiativa oricăreia dintre părţi, care se comunică şi se motivează în scris. Condiţiile denunţării se stabilesc prin contractul de voluntariat, termenul de preaviz fiind de 15 zile.

**Art.21**. (1) Litigiile izvorâte din încheierea, modificarea, executarea sau încetarea contractului de voluntariat se soluţionează pe cale amiabilă sau prin procedura de mediere, iar, în caz de nesoluţionare, de către instanţele civile.

(2) Acţiunile izvorâte din contractul de voluntariat sunt scutite de taxă de timbru.

***DOMENII DE ACTIVITATE***

**Art.22.** Activitatea de voluntariat în cadrul Consiliului Județean Argeș și a instituțiilor publice din subordinea Consiliului Județean Argeș se poate desfăşura pe următoareledomenii:

1. **Domeniul protecţia mediului şi igienizare:**

a) organizarea de campanii de conştientizare privind protecţia mediului;

b) organizarea de campanii de igienizare a mediului înconjurător;

c) organizarea de campanii de plantare de arbori şi arbuşti;

d) organizarea de concursuri pentru identificarea de soluţii pentru noi amenajări peisagistice;

e) valorificarea unor terenuri degradate şi redarea acestora ca zone verzi şi parcuri;

**2. Domeniul turism, cultură, informare și promovare:**

a) organizarea de campanii de promovare turistică (distribuire de fluturaşi, pliante etc);

b) organizarea de evenimente în funcţie de proiectele care se derulează la un moment dat (festivaluri culturale, spectacole, ateiere de creație, tabere, vernisaje, etc);

c) activităţi de birotică şi secretariat;

d) traduceri din diverse limbi străine.

**3. Domeniul social și medico-social:**

a) organizarea de campanii de promovare a sănătății (alimentație sănătoasă, prevenirea fumatului sau a utilizării drogurilor, etc)

b) activități de socializare și petrecere a timpului liber cu persoanele din medii defavorizate

c) activități de kinetoterapie, animație socio-educativă, activități artistico-plastice, tuns.

d) ateliere povești terapeutice, ateliere de educație non-formală, traininguri pentru copii și adulți

e) însoțire beneficiari în diverse activități (ex: cumpărături, activități casnice)

**4. Alte domenii.**

***SELECŢIA VOLUNTARILOR***

**Art.23.** Selecţia şi recrutarea voluntarilor se va face de către o comisie constituită prin Dispoziție a Autorității, pe baza unui interviu, având la bază cererea scrisă a acestora şi verificarea îndeplinirii cumulative a următoarelor condiţii:

a) are vârsta între 18 ani și 25 ani.

b) cunoaşte limba română scris şi vorbit;

c) are capacitatea deplină de exerciţiu;

d) are o stare de sănătate corespunzătoare activităţilor de voluntariat propuse de organizaţia gazdă; starea de sănătate se probează cu certificate medicale sau alte documente;

e) nu a fost condamnat pentru săvârşirea unor infracţiuni contra umanităţii, contra statului sau contra autorităţii, de fals ori a unor fapte de corupţie, cu excepţia situaţiei în care a intervenit reabilitarea;

f) nu a desfăşurat activitate de poliţie politică, aşa cum este definită prin lege.

g) alte abilități/ competențe specifice postului.

***DISPOZIŢII FINALE***

**Art.24**. La concursurile organizate pentru ocuparea posturilor, dacă doi sau mai mulţi candidaţi obţin punctaje egale, autoritatea locală poate acorda punctaj suplimentar candidaţilor care prezintă unul sau mai multe certificate de voluntariat obţinute din activităţi de voluntariat, eliberate în condiţiile prevăzute de Legea nr.78/2014, în situaţia în care acestea constituie criterii de selecţie.

**Art.25.** Coordonarea activităţii voluntarilor şi transmiterea fişelor de activitate ale acestora către compartimentele de specialitate se va face de către *Comisia* constituită prin Dispoziție a Autorității.

**Art.26**. **Contractul de voluntariat**, încheiat conform prevederilor **Legii nr.78/2014** privind reglementarea activităţii de voluntariat în România, constituie Anexa 1 a prezentului regulament.

**Anexa nr. 2**

**La Hot. Nr........................**

CONTRACT DE VOLUNTARIAT

**Nr. ......... din data de ........................**

Între **ORGANIZAȚIA................................................................,** cu sediul în ................................................................................................................................., identificată cu CUI .............................., reprezentată de ............................................................................................. în calitate de ............................................, numită în continuare **Organizația gazdă**

și

..........................................................................................., domiciliat(ă) în .............................................., Str. ..................................................... nr. .............., C.N.P........................................................., legitimat cu BI/ CI seria.......... nr. ...................., eliberat de ........................................, la data de................................., numit în continuare **Voluntar**,

s-a convenit încheierea prezentului contract în baza Legii nr. 78/ 2014 privind reglementarea activității de voluntariat din România.

**Art. 1.** **OBIECTUL CONTRACTULUI**

1.1Obiectul contractului îl constituie derularea de către **Voluntar** a activităților menționate în fișa voluntarului, atașată prezentului contract.

1.2 În executarea contractului de voluntariat, voluntarul va fi implicat în următoarele activități:

a)……………………………………..

b)……………………………………...

c)………………………………………

1.3 În executarea contractului de voluntariat, voluntarul se subordonează coordonatorului de voluntari al Organizației gazdă, conform Art. 16 din Legea 78/2014 privind reglementarea activității de voluntariat din România.

**Art. 2. DURATA CONTRACTULUI**

Prezentul contract se încheie pe o perioadă determinată

nedeterminată.

**Art. 3. RAMBURSAREA CHELTUIELILOR**

Organizația este de acord să ramburseze voluntarului cheltuielile efectuate pentru realizarea activității și cu care organizația gazdă este de acord în prealabil. Pentru a i se deconta cheltuielile, voluntarul trebuie să prezinte o listă amănunțită a cheltuielilor însoțită de chitanțele corespunzătoare.

**Art. 4. DREPTURILE PĂRȚILOR**

**A. Organizația gazdă dispune de următoarele drepturi:**

4.1 dreptul de a stabili organizarea și funcționarea activității de voluntariat;

4.2 dreptul de a iniția conținutul fișei de voluntariat, pe care o adaptează la solicitarea și pregătirea voluntarului, precum și la tipul de activități de voluntariat desfășurate de către organizația gazdă;

4.2 dreptul de a exercita controlul asupra modului de implementare a fișei de voluntariat prin coordonatorul de voluntari;

4.3 dreptul de a constata abaterile voluntarului, raportate la clauzele stabilite în contractul de voluntariat, fișa de voluntariat și/sau în fișa de protecție a voluntarului;

4.4. dreptul de a solicita voluntarului documente sau certificate de sănătate, necesare desfășurării activităților de voluntariat.

**B. Voluntarul dispune de următoarele drepturi:**

4.5 dreptul de a desfășura activitatea de voluntariat în concordanță cu capacitatea și disponibilitatea acestuia;

4.6 dreptul de a solicita organizației gazdă eliberarea certificatului de voluntariat însoțit de raportul de activitate;

4.7 dreptul de a stabili, împreună cu organizația gazdă, interesele de dezvoltare ale voluntarului, urmărite în cadrul activității de voluntariat;

4.8 dreptul de a fi informat cu privire la cerințele profesionale și abilitățile sociale necesare desfășurării activității de voluntariat, care sunt integrate în fișa voluntarului;

4.9 dreptul la confidențialitate și protecția datelor personale;

4.10 dreptul la timp liber corespunzător cu activitatea de voluntariat.

4.11 dreptul de a fi respectat ca și persoană și tratat ca și coleg cu drepturi egale atât de conducerea organizației, de angajați, cât și de organizatorii taberei;

4.12 dreptul de a participa activ la elaborarea și derularea programelor în considerarea cărora a încheiat contractul;

4.13 dreptul la un loc unde să își desfășoare activitatea și accesul la echipamentul și consumabilele necesare derulării activității;

4.14 dreptul de a beneficia de îndrumare și orientare din partea coordonatorului de proiect/tabără;

4.15 dreptul de a i se rambursa cheltuielile efectuate pentru derularea activității, conform articolului 3;

**Art. 5. OBLIGAȚIILE PĂRȚILOR**

**A. Organizația gazdă se obligă:**

5.1 să asigure desfășurarea activităților sub conducerea unui coordonator de voluntari, cu respectarea condițiilor legale privind securitatea și sănătatea în muncă, în funcție de natura și de caracteristicile activității respective;

5.2 să stabilească cerințele profesionale și abilitățile sociale, necesare desfășurării activității de voluntariat;

5.3 să suporte cheltuielile de hrană, cazare și transport pentru voluntar în desfășurarea activității sale de voluntariat, în limita sumelor alocate cu această destinație;

5.4 să suporte alte cheltuieli ocazionate de desfășurarea activității de voluntariat, cu excepția celor aferente muncii prestate de către voluntar, în limita sumelor alocate cu această destinație.

**B. Voluntarul se obligă:**

5.5 să presteze o activitate de interes public, fără remunerație;

5.6 să aibă o conduită complementară cu obiectivele generale ale voluntariatului – îmbunătățirea calității vieții și reducerea sărăciei, dezvoltare sustenabilă, sănătate, prevenirea și gestionarea efectelor dezastrelor, incluziunea socială și totodată lupta împotriva excluderii sociale și discriminarea;

5.7 să îndeplinească sarcinile prevăzute în fișa de voluntariat, precum și respectarea instrucțiunilor stipulate în fișa de protecție a voluntarului;

5.8 să prezinte documente sau certificate medicale, necesare desfășurării activității de voluntariat, la cererea organizației gazdă;

5.9 să păstreze confidențialitatea informațiilor la care are acces în cadrul activității de voluntariat, pe perioada desfășurării contractului de voluntariat și pe o perioada de 2 ani după încetarea acestuia;

5.10 să anunțe cu minim 24 de ore înainte indisponibilitatea temporară de a presta activitatea de voluntariat în care este implicat.

5.11 să îndeplinească la timp sarcinile primite din partea organizatorilor proiectului/programului

5.12 să participe la cursurile de instruire oferite de către organizatori dacă acestea sunt necesare pentru buna îndeplinire a sarcinilor;

5.13 să ocrotească bunurile pe care le folosește în cadrul activităților de voluntariat;

5.14 să respecte regulile și normele de comportament ale organizației gazdă primite în scris de la organizatori înainte de începerea activității

5.15 să nu comunice sau să răspândească în public afirmații defăimătoare la adresa organizației și/sau a activității acesteia.

**Art. 6. PERIOADA DE PROBĂ**

6.1 Prezentul contract este supus unei perioade de probă pe o durată de **30 de zile** de la încheierea sa.

6.2 În perioada de probă, părțile pot denunța contractul cu preaviz de 15 zile.

**Art. 7. NEGOCIEREA/MODIFICAREA CONTRACTULUI**

7.1 Dacă pe parcursul executării contractului de voluntariat intervine, independent de voința părților, o situație de natură să îngreuneze executarea obligațiilor ce revin voluntarului, contractul va fi renegociat, iar dacă situația face imposibilă executarea contractului, acesta încetează de plin drept.

7.2 Negocierea sau renegocierea contractului de voluntariat se va face la cererea scrisă a uneia dintre părți, formulată în termen de 3 zile de la data la care a intervenit situația descrisă mai sus, în condițiile stabilite prin prezentul contract de voluntariat.

7.3 La negocierea clauzelor și la încheierea contractelor de voluntariat părțile sunt egale și libere.

**Art. 8. ÎNCETAREA CONTRACTULUI**

Denunțarea unilaterală a contractului de voluntariat poate să aibă loc din inițiativa voluntarului sau a organizației, cu un preaviz de 15 zile. Organizația poate să denunțe unilateral acest contract de voluntariat imediat ce voluntarul a încălcat prevederile contractului de voluntariat sau orice alte restricții legale în timpul îndeplinirii sarcinilor, inclusiv (însă nu numai) în caz de necinste, incompetență, condamnare pentru infracțiune. Contractul de voluntariat poate înceta și prin acordul părților, care consimt să nu continue raporturile stabilite anterior.

**Art. 9. CLAUZE FINALE**

9.1 Prezentul contract este însoțit de anexe (fișa de voluntariat și fișa de protecție), care fac parte integrantă a acestui contract.

9.2 Răspunderea pentru neexecutarea sau executarea necorespunzătoare a contractului de voluntariat este supusă prevederilor Legii nr. 287/2009 privind Codul civil, republicată, cu modificările ulterioare.

9.3 Toate prevederile prezentului Contract sunt rezultatul negocierii dintre Organizația-gazdă și Voluntar și reprezintă acordul total al părților cu privire la toate aspectele prezentului Contract, iar Voluntarul declară în mod expres că a citit, a înțeles și a acceptat prevederile lui, primind un exemplar al acestuia.

9.4 Prezentului Contract îi sunt aplicabile dispozițiile legii române, atât cu privire la aspectele contractuale, cât și cu privire la cele necontractuale reieșind din prezentul Contract.

Încheiat astăzi, ....................................................... în două exemplare, câte unul pentru fiecare parte, și intră în vigoare la data semnării de către ambele părți.

**Organizația Gazdă Voluntar**

**........................................... .............................................**